Ya ntlha e ne e na le setlhogo se se reng “Go Ikanya Jehofa ka Bopelokgale mo Metlheng Eno e e Thata.” Sebui se ne sa tlhomolola dintlha tse di latelang tsa konokono: (1) Go Ikanya Jehofa ka bopelokgale ga go bolo go nna botlhokwa thata mo bathong ba Modimo. Baebele e na le dikai tse dintsi tsa batho ba ba ileng ba bontsha bopelokgale le tumelo fa ba lebane le kganetso. (Bahebera 11:1–12:3) (2) Jehofa o re naya mabaka a a utlwalang a gore re mo ikanye ka botlalo. Ditiro tsa gagwe le Lefoko la gagwe di tlhomamisa gore o kgathalela batlhanka ba gagwe le gore le ka motlha a ka se ba lebale. (Bahebera 6:10) (3) Bopelokgale le boikanyo di a tlhokega gompieno. Re “ba ba tlhoilweng,” jaaka Jesu a ne a bolelela pele. (Mathaio 24:9) Gore re tle re kgone go itshoka, re tlhoka go ikaega ka Lefoko la Modimo, le go tshepa gore moya wa gagwe o na le rona, le bopelokgale jwa go tswela pele re bolela dikgang tse di molemo. (4) Dikai di bontsha gore re lebane le kganetso gone jaanong. Botlhe ba ne ba amegile maikutlo fa sebui se ne se bolela kafa bakaulengwe ba rona ba itshokileng ka teng kwa Armenia, Fora, Georgia, Kazakhstan, Russia, le Turkmenistan. Ruri eno ke nako ya gore re bontshe bopelokgale le go ikanya Jehofa!